જામનગર જિલ્લામાં વિધાનસભાના જંગમાં સહુથી વધુ ચર્ચા જામનગર ગ્રામ્યમાં પક્ષપલટો કરી ભાજપમાંથી ઝુકાવનાર રાઘવજી પટેલ અને જામનગર સાઉથની સીટ પરથી લડી રહેલા પ્રદેશ ભાજપનાં પૂર્વ પ્રમુખ આર.સી.ફળદુનાં રાજકીય ભાવી પર છે. ભાજપે જામનગર સાઉથની સીટ પર પૂર્વ મંત્રી વસુબહેન ત્રિવેદીની ટિકિટ કાપીને આર.સી.ફળદુને આપી છે. કૉંગ્રેસે લોહાણા આગેવાન અશોક લાલને મેદાનમાં ઉતારી જંગ કસોકસનો બનાવી દીધો છે. વાત કરીએ રાઘવજી પટેલની તો તેમણે કૉંગ્રેસ સાથે છેડો ફાડયા બાદ ભાજપે તેમના જ મતવિસ્તાર જામનગર ગ્રામ્યની ટિકિટ આપી છે. તેમને સ્થાનિક લોકો કેટલા સ્વીકારે છે તે સવાલ છે પણ કૉંગ્રેસે પટેલોના પ્રભુત્વવાળી સીટ પર બીન પટેલને ટિકિટ આપી છે એટલે રાઘવજીને પાટીદાર મતો મળશે તેવું ગણિત મુકાઈ રહ્યું છે. જામનગર જિલ્લાની કુલ પાંચ બેઠક છે. શહેરની ત્રણ ઉપરાંત કાલાવડ, જામજોધપુરનો સમાવેશ થાય છે. કાલાવડ ભાજપનો ગઢ છે, જયારે જામજોધપુર સીટ પર કડવા પાટીદાર આગેવાન ચીમનભાઈ સાપરીયાને ભાજપે રિપીટ કર્યા છે. કૉંગ્રેસે પણ કડવા પટેલ આગેવાન ચિરાગ કાલરીયાને મેદાનમાં ઉતારી બે પાટીદારો વચ્ચેનો જંગ બનાવી દીધો છે. કાલાવડમાં ભાજપનો ગઢ રહ્યો છે આ અનામત કેટેગરીની સીટ કબ્જે કરવી કૉંગ્રેસ માટે પડકાર છે.